รัฐบาลไทย-ข่าวทำเนียบรัฐบาล-อธิบดีกรมศุลกากรชี้แจง กรณีสื่อนำเสนอข่าวบริเวณเลียบแม่น้ำโขง ตามแนวชายแดนมุกดาหาร – แขวงสะหวันนะเขต สปป.ลาว เป็นช่องทางที่ใช้ลักลอบขนของหนีภาษี
วันพุธที่ 7 มีนาคม 2561
อธิบดีกรมศุลกากรชี้แจง กรณีสื่อนําเสนอข่าวบริเวณเลียบแม่น้ําโขง ตามแนวชายแดนมุกดาหาร – แขวงสะหวันนะเขต สปป.ลาว เป็นช่องทางที่ใช้ลักลอบขนของหนีภาษี
อธิบดีกรมศุลกากรชี้แจง กรณีสื่อนําเสนอข่าวบริเวณเลียบแม่น้ําโขง ตามแนวชายแดนมุกดาหาร – แขวงสะหวันนะเขต สปป.ลาว เป็นช่องทางที่ใช้ลักลอบขนของหนีภาษี
วันที่ 5 มีนาคม 2561 นายกุลิศ สมบัติศิริ อธิบดีกรมศุลกากร กรมศุลกากร กระทรวงการคลัง ชี้แจงตามที่สื่อนําเสนอว่าบริเวณเลียบแม่น้ําโขง ตามแนวชายแดนมุกดาหาร – แขวงสะหวันนะเขต สปป.ลาว จังหวัดมุกดาหาร เป็นช่องทางที่ใช้ลักลอบขนของหนีภาษี เข้า – ออกเป็นจํานวนมาก ดังนี้
อธิบดีกรมศุลกากร ชี้แจงว่า จังหวัด มุกดาหาร มีเขตแดนที่มีลําน้ําโขงกั้นระหว่างประเทศไทยและ สปป.ลาว ระยะทางตลอดแนวชายแดนประมาณ 72 กิโลเมตร การไปมาหาสู่ของชาวบ้านทั้งสองประเทศมีวิถีชีวิตโดยจะใช้ยานพาหนะทางเรือในการขนส่งบุคคลและสินค้าอุปโภค-บริโภคของแต่ละวันและมีการเดินทางโดยรถยนต์ที่เข้า-ออก ทางสะพานมิตรภาพไทยลาวแห่งที่ 2 ซึ่งเป็นจุดผ่านแดนถาวร
สถานการณ์การลักลอบขนของหนีภาษี
การลักลอบหนีศุลกากรจะใช้เรือหางยาว (เรือกีบ) ที่ทําด้วยไม้และเหล็กในการบรรทุกสินค้า สินค้าที่ลักลอบนําเข้าส่วนใหญ่ ได้แก่ สินค้าประเภทกระเทียม เนื้อสัตว์ เครื่องในแช่แข็ง ส่วนสินค้าลักลอบส่งออก ได้แก่ ไข่ไก่สด ปลาสด เนื้อสัตว์ปีก สุกรมีชีวิตฯ ผู้ลักลอบจะมีการติดตามความเคลื่อนไหวของเจ้าหน้าที่ มีการจดจําหมายเลขทะเบียนรถยนต์ของทางราชการที่ใช้ปฏิบัติงาน ตลอดเส้นทางถนนที่ติดริมแม่น้ําโขงจะวางจุด โดยมีบุคคลเฝ้าระวังมากถึง 9 จุด ใช้รถยนต์และมอเตอร์ไซค์ในการดูทาง มีการติดต่อระหว่างกันโดยใช้วิทยุสื่อสาร การขนสินค้าจากเรือเข้าโกดังใช้เวลาไม่เกิน 10 – 15 นาที มีคนแบกหามในคราวละ 20 คนขึ้นไป จากนั้นจะใส่รถยนต์กระบะบรรทุกวิ่งออกจากโกดังทันที มีการกระทําที่เป็นลักษณะกองทัพมด มีการนําสินค้าไปรวมกันที่บริเวณป่าละเมาะหรือสถานที่ลับตาคนเพื่อรวบรวมใส่รถยนต์บรรทุก และนําไปส่งตามจังหวัดต่าง ๆ ในภาคตะวันออกเฉียงเหนือ เช่น จังหวัดศรีษะเกษ ร้อยเอ็ด ขอนแก่น เป็นต้น
ด้านป้องกันและปราบปราม
ภารกิจการป้องกันและปราบปรามสินค้าลักลอบหนีศุลกากรนอกจากด่านศุลกากรมุกดาหารแล้ว ยังมีหน่วยงานต่างๆในพื้นที่ที่มีอํานาจหน้าที่ดังกล่าว ได้แก่ หน่วยรักษาลําน้ําโขง (นรข.) กองบังคับการตํารวจน้ํา ฝ่ายปกครอง ตํารวจตระเวนชายแดน เจ้าหน้าที่ตํารวจ และเจ้าหน้าที่ทหาร เจ้าหน้าที่หน่วยงานต่างๆ จะมีการลาดตระเวน ตรวจการณ์ทางลําน้ํา มีการตั้งด่านตรวจในเวลากลางวันและกลางคืน ส่วนการข่าวนั้น ชาวบ้านส่วนใหญ่จะไม่ให้ความร่วมมือกับเจ้าหน้าที่รัฐเนื่องจากกลุ่มคนที่กระทําความเป็นผิดเป็นผู้มีอิทธิพล ประกอบกับชาวบ้านในละแวกดังกล่าวบางส่วน อาจมีส่วนเกี่ยวข้องกับผู้ลักลอบโดยจะรับจ้างแบกขนของลักลอบหนีภาษี
ปัญหาอุปสรรค
สภาพภูมิประเทศที่ติดลําน้ําโขงทําให้เอื้อต่อการลักลอบหนีศุลกากร ประกอบกับ เจ้าหน้าที่รัฐไม่ค่อยได้รับความร่วมมือจากชาวบ้านในพื้นที่ด้านการข่าวเท่าที่ควร จึงทําให้การติดตามจับกุมการกระทําความผิดยากลําบากมากขึ้น
แนวทางการแก้ไข
1. ด่านศุลกากรมุกดาหารร่วมกับหน่วยงานต่างๆ ในพื้นที่ที่มีอํานาจหน้าที่ ได้แก่ หน่วยรักษาลําน้ําโขง (นรข.) กองบังคับการตํารวจน้ํา ฝ่ายปกครอง ตํารวจตระเวนชายแดน และเจ้าหน้าที่ทหาร เพื่อตรวจสอบติดตามข่าวการลักลอบขนของหนีภาษี และนําข้อมูลการข่าวที่ได้รับไปขยายผลเพื่อให้เกิดการบูรณาการร่วมกันของหน่วยงานต่างๆ ในพื้นที่ ในการป้องกันและปราบปรามผู้ลักลอบนําสินค้าหนีภาษีเข้าประเทศไทย
2. ประสานการทํางานร่วมกับสํานักงานศุลกากรภาค 2 และส่วนกลาง (สํานักสืบสวนและปราบปราม) เพื่อเพิ่มประสิทธิภาพในการจับกุมผู้กระทําความผิดลักลอบหนีศุลกากรในจังหวัดมุกดาหาร และขยายผลต่อไปในพื้นที่ใกล้เคียงตลอดจนแนวชายแดนที่ติดกับประเทศเพื่อนบ้าน
3. ผลักดันให้พื้นที่ 3 อําเภอ ได้แก่ อําเภอหว้านใหญ่ อําเภอเมือง และอําเภอดอนตาล เป็นเขตควบคุมทางศุลกากร เพื่อให้เกิดประสิทธิภาพในการตรวจค้น การควบคุมสินค้าที่เคลื่อนย้ายไปมาในบริเวณดังกล่าว
ทั้งนี้ กรมศุลกากรได้สั่งการให้ด่านศุลกากรที่มีพื้นที่ชายแดนติดต่อกับประเทศเพื่อนบ้านเพิ่มความเข้มงวดในการป้องกันและปราบปรามการกระทําความผิดลักลอบหนีศุลกากร เป็นการเพิ่มประสิทธิภาพด้านการควบคุมทางศุลกากร โดยกําชับมิให้เจ้าหน้าที่มีการเพิกเฉยหรือรู้เห็นเป็นใจในการกระทําความผิดตามกฎหมายศุลกากรโดยเด็ดขาด
สถิติการจับกุม
ปี 2560 มีการจับกุมคดีลักลอบหนีศุลกากร จํานวน 106 คดี คิดเป็นมูลค่า 29.16 ล้านบาท
ปี 2561 (ตุลาคม 2560 – กุมภาพันธ์ 2561) มีการจับกุมคดีลักลอบหนีศุลกากร จํานวน 34 คดี คิดเป็นมูลค่า 1.76 ล้านบาท
สินค้าที่มีการลักลอบนําเข้า ได้แก่ กระเทียม เนื้อโคกระบือแช่แข็ง สินค้าละเมิดเครื่องหมายการค้า
สินค้าที่มีการลักลอบส่งออก ได้แก่ สุกรมีชีวิต มะพร้าว ปลาสด สัตว์ปีกแช่แข็ง
-----------------------------------